Z A K L J U Č C I

s 12. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 19. ožujka 2014. godine

*Pitanje:*

*Da li radnik, čija je narav posla takva da mora raditi prekovremeno ili noću ili nedjeljom, odnosno zakonom predviđenim neradnim danom, koji dežura li je pripravan, ima pravo na obračun naknade plaće za godišnji odmor u visini prosječne mjesečne plaće u prethodna tri mjeseca, a u koju se uračunavaju sva primanja koja predstavljaju plaću (redovan rad, uvećanja plaće za rad u drugoj smjeni, noćni rad, rad subotom, rad nedjeljom, rad na blagdan, prekovremeni rad, uvećanje plaće za magisterij i doktorat, dodaci na posebne uvjete rada)?*

**Zaključak broj 63: Za vrijeme korištenja godišnjeg odmora radniku pripada pravo na naknadu plaće u visini prosječne mjesečne bruto plaće koja je radniku isplaćena u posljednja tri mjeseca.**

*Pitanje:*

1. *Ima li ravnatelj doma zdravlja, koji je doktor dentalne medicine, temeljem članka 57. Kolektivnog ugovora pravo na dodatak od 8%, te temeljem članka 59. Kolektivnog ugovora, pravo na dodatak od 10% za liječničku odgovornost?*
2. *Ima li liječnik specijalist koji obavlja i poslove „zamjenika ravnatelja“ doma zdravlja, temeljem članka 57. Kolektivnog ugovora pravo na dodatak od 10%, te temeljem članka 59. Kolektivnog ugovora, pravo na dodatak od 10% za liječničku odgovornost?*
3. *Koji dodatak sukladno čl. 58. Kolektivnog ugovora ima pravo dobiti glavna sestra doma zdravlja? Napominjemo da glavna sestra, osim što vodi patronažnu službu (45 zaposlenika u službi patronaže) vodi i sve sestre (118 medicinskih sestara) u domu zdravlja? Glavna sestra doma zdravlja Uredbom o plaćama razvrstana je u radna mjesta II. vrste „zdravstveni djelatnik u primarnoj zaštiti“ sa koeficijentom 1.164.*
4. *Koji dodatak imaju pravo dobiti zdravstveni radnici – laboratorijski tehničari koji rade u službi laboratorijske dijagnostike doma zdravlja?*

**Zaključak broj 64:**

**a) Povjerenstvo upućuje na Zaključak broj 46 točku a) s 10. sjednice Povjerenstva.**

**b) Povjerenstvo upućuje na Zaključak broj 54 točku a) s 11. sjednice Povjerenstva.**

**c) Povjerenstvo upućuje na Zaključak broj 10 s 3. sjednice Povjerenstva.**

**d) Povjerenstvo upućuje na Zaključak broj 6 točku c) s 1. sjednice Povjerenstva.**

*Pitanje:*

*Člankom 35. Kolektivnog ugovora za djelatnost zdravstva i zdravstvenog osiguranja reguliran je godišnji odmor, pa je tako predviđeno 5 dodatnih dana za rad u djelatnosti hitne medicine.*

*U našoj Ustanovi postoji Centar objedinjenog hitnog prijema, pa slijedom naznačenog postavljamo sljedeći upit:*

* *Može li se radnicima koji rade 2/3 radnog vremena u hitnom objedinjenom bolničkom prijemu priznati za rad u istom 5 dana godišnjeg odmora pod nazivnikom: u djelatnosti hitne medicine, ili se to odnosi na radnike koji rade u Zavodima za hitnu medicinu?*

**Zaključak broj 65: Radnici koji rade u hitnom objedinjenom bolničkom prijmu nemaju pravo na dodatnih 5 dana godišnjeg odmora zbog posebnih uvjeta rada.**

*Pitanje:*

*Radim kao liječnik specijalist kliničke mikrobiologije sa parazitologijom.*

*Moj radni tjedan traje 40 sati uz radnu subotu svaki četvrti tjedan. Do prosinca 2013. godine bila je praksa da za svaku radnu subotu ne dobivam novčanu naknadu već slobodni dan.*

*Od prosinca 2013. godine uvedena je novčana nadoknada po principu radna subota = 1,5 dnevnica. Čitajući Kolektivni ugovor može se zaključiti da je po želji djelatnika moguće umjesto novčane naknade radnu subotu kompenzirati na način da za 8 radnih sati imam pravo na 12 radnih sati slobodno. Uprava bolnice mi to ne želi odobriti već naglašava da mogu dobiti samo 8 sati slobodno. Također mi je djelatnica pravne službe usmeno rekla, da ukoliko budem inzistirala na satnici 1:1,5 da će mi to obračunati po naputku o preraspodjeli radnog vremena i da ću umjesto slobodnog dana i pol dobiti skraćeno radno vrijeme od 1 sat dnevno u trajanju od 12 sati. Moje pitanje glasi je li ovakav pristup obračuna radne subote u skladu sa Kolektivnim ugovorom? Kako se novčana naknada može isplatiti u vrijednosti 1,5 dnevnica, a zatraženi slobodni dan po sistemu za dan?*

**Zaključak broj 66: Radniku se za rad subotom osnovna plaća uvećava za 25%. Ukoliko se subotom odrade sati prekovremenog rada radniku oni moraju biti plaćeni. Ako radnik to želi, poslodavac će na njegov pisani zahtjev umjesto uvećanja plaće po osnovi prekovremenog rada odobriti korištenje slobodnih dana prema ostvarenim satima prekovremenog rada u omjeru 1:1,5 (1 sat prekovremenog rada = 1 sat i 30 minuta za utvrđivanje ukupnog broja sati i slobodnih dana), sukladno mogućnostima organizacije rada.**

*Pitanje:*

*Sukladno zaključku broj 6 točka a) s 1. sjednice Povjerenstva liječnik specijalista raspoređen na poslove „zamjenika ravnatelja“ odnosno na poslove „pomoćnika ravnatelja za kvalitetu“ ima pravo na dodatak od 10% zbog iznimne odgovornosti za život i zdravlje ljudi, ali nema pravo na dodatak od 16% kao zdravstveni radnik specijalist u bolnici.*

*Da li „zamjenik ravnatelja“ i „pomoćnik ravnatelja za kvalitetu“ s osnova tumačenja predmetnog zaključka broj 6 točke a) s 1. sjednice Povjerenstva imaju pravo na dodatak s osnova posebnih uvjeta rada 7% kao dodatak koji se odnosi na ostala radna mjesta i poslove I., II., III. i IV. vrste koja nisu spomenuta uz neki drugi dodatak % u tabelarnom prikazu članka 57. Kolektivnog ugovora za djelatnost zdravstva i zdravstvenog osiguranja?*

*Da li „zamjenik ravnatelja“ i „pomoćnik za kvalitetu“ kada uz te poslove obavljaju i poslove doktora medicine Tima T1, za vrijeme kada obavljaju poslove doktora medicine Tima T1 imaju pravo ostvarivati uvećanje osnovne plaće primjenom članka* *51. Kolektivnog ugovora*?

**Zaključak broj 67: Povjerenstvo upućuje na Zaključak broj 54 točku a) s 11. sjednice Povjerenstva.**